KIRJALLINEN KYSYMYS P-2069/99

esittäjä(t): Roberta Angelilli (UEN) komissiolle

(5. marraskuuta 1999)

Aihe: Vielä Rooman keskusmeijeristä

Olen esittänyt useita Rooman keskusmeijeriä koskevia kysymyksiä saadakseni tietoja käynnissä olevasta menettelystä. Tämä koskee erityisesti kysymyksiä P-1747/96(1), P-1071/97(2), E-3408/97(3), E-0547/98(4), E-1511/98(5), E-2846/98(6) ja E-0567/99(7).

Italian lehdistössä on hiljattain (Il Messaggero 11. ja 12. lokakuuta 1999) tuotu julki, että komissio on ryhtynyt toimenpiteisiin saadakseen lisätietoja asian viimevaiheista.

Tiedustelisin tämän vuoksi komissiolta seuraavaa:

- Miksi aina vuodesta 1996 tähän päivään saakka ei ole hankittu keskusmeijeristä riittävästi tietoja ja miksi komissio ei ole vielä ryhtynyt tarvittaviin toimiin?

- Miksi tähän mennessä, toistuvista pyynnöistäni huolimatta, olen saanut aina hyvin yleisluontoisia ja lyhytsanaisia vastauksia Italian lehdistön hallussa oleviin tietoihin verrattuna?

- Eikö komission mielestä olisi syytä nopeuttaa asian tutkintaa, jotta voitaisiin muun muassa rajoittaa Rooman keskusmeijerin mahdollisesti aiheuttamia markkinahäiriöitä, jos osoittautuu todeksi, että se on syyllistynyt rikkomuksiin?

- Voisiko komissio antaa kattavan ja yksityiskohtaisen selonteon meneillään olevasta menettelystä sekä yleisarvionsa asiasta?

(1) EYVL C 345, 15.11.1996, s. 102.

(2) EYVL C 373, 9.12.1997, s. 60.

(3) EYVL C 158, 25.5.1998, s. 103.

(4) EYVL C 310, 9.10.1998, s. 84.

(5) EYVL C 13, 18.1.1999, s. 39.

(6) EYVL C 289, 11.10.1999, s. 9.

(7) EYVL C 348, 3.12.1999, s. 102.

Franz Fischlerin komission puolesta antama vastaus

(26. marraskuuta 1999)

Komissio päätti aloittaa 30. maaliskuuta 1998 EY :n perustamissopimuksen 88 artiklan (entinen 93 artikla) 2 kohdassa määrätyn menettelyn Italian valtion (Rooman kunnan kautta) Rooman keskusmeijerin (Centrale del Latte di Roma) toimintaa ja yksityistämistä varten myöntämien tukien osalta.

Komissio katsoi tämän menettelyn yhteydessä, että tämän yrityksen liiketappioiden korvaaminen ei sovellu yhteismarkkinoille. Lisäksi se katsoi, että julkishallinnon kustannusten korvausjärjestelmä ei voisi olla mahdollinen maitotuotteiden markkinoilla, jotka kuuluvat yhteiseen markkinajärjestelyyn (YMJ). Lisäksi komissio huomautti, että tätä julkishallinnon rahoittamista voitaisiin pitää myös Lazion alueen maidontuottajien hyväksi myönnettynä tukena. Yksityistämismenettelyn osalta komissio ei ole myöskään voinut sulkea pois mahdollisuutta, että valtiontukea oli myönnetty ostajalle.

Tämän päätöksen seurauksena Italian viranomaiset ovat toimittaneet huomautuksensa 6. ja 26. heinäkuuta 1998 päivätyissä kirjeissä. Tutkittuaan tarkasti nämä vastaukset komissio lähetti Italialle 21. syyskuuta 1999 päivätyn kirjeen, jossa pyydettiin toimittamaan lisätietoja, jotta voitaisiin arvioida tiettyjen tukien soveltuvuus vaikeuksissa olevien yritysten pelastamiseen ja rakenneuudistukseen myönnettävää valtiontukea koskevien yhteisön suuntaviivojen(1) kanssa.

Komission tekemän tarkastelun määräajan osalta Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä 22 päivänä maaliskuuta 1999 annetun asetuksen (EY) N:o 659/1999(2) 7 artiklan 6 kohdassa säädetään, että komission on pyrittävä mahdollisuuksiensa mukaan tekemään päätös 18 kuukauden kuluessa menettelyn aloittamisesta. Ottaen huomioon tämä säännös, asian monimutkaisuus ja välttämätön tarve saada Italialta lisätietoja, komissio katsoo, että määräaika asian tutkimiseksi ei ole liian pitkä.

Komissio pahoittelee sitä, että se ei voi suostua pyyntöön arvioida alustavasti näiden toimenpiteiden soveltuvuutta yhteismarkkinoille. Tällainen arvionti olisi komission asiaa koskevan lopullisen kannanoton ennakoimista.

(1) EYVL C 283, 19.9.1997.

(2) EYVL L 83, 27.3.1999.